Imtella' Mejju 27, 2021 Waqt 'Popolin' ġew diskussi l-ispejjeż kbar li jiffaċċjaw għaqdiet mhux governattivi bħal ma huma Dar Bjorn u Puttinu Cares. Biex nifhmu aħjar il-pożizzjoni tal-Gvern dwar dawn ir-realtajiet soċjali, tkellimna mal-Ministru għas-Solidarjetà u l-Ġustizzja Soċjali, il-Familja u d-Drittijiet tat-Tfal Michael Falzon. Il-Ministru spjega li f'dawn l-aħħar seba' snin sar avvanz kbir f'dawn it-tip ta' għajnuniet. Fil-fatt fil-bidu kien hemm allokat is-somma ta' tliet miljun ewro sabiex jintefqu fuq proġetti b'għan nobbli mmexxija minn għaqdiet mhux governattivi. Illum il-ġurnata grazzi għall-avvanz ekonomiku li kellu pajjiżna din is-somma żdiedet għal tmintax-il miljun ewro. Il-Ministru Falzon spjega lill-Gvern qiegħed jidħol f'social-partnerships ma' diversi għaqdiet mhux governattivi. Fil-fatt sa issa diġà sar l-fuq minn ħamsin ftehim differenti ta' dan it-tip ma' ħamsa u tletin għaqda mhux governattiva. "Il-Gvern qiegħed iżid l-impenn tiegħu. Il-messaġġ għandu jkun biex inkomplu naħdmu id f'id ma' dawn l-għaqdiet sabiex jintlaħaq kull min hu fil-bżonn" temm jgħid il-Ministru.